Treći dan US Open-a (29/8/01) - 2001-08-29
Danas igraju Goran Ivanišević, Iva Majoli i Silvija Talaja
Na Grand Slam turniru US Open, Pete Sampras je konačno odigrao jedan dobar meč. Težak, ali dobar. S 3:0 pobijedio je Francuza Bouttera i vjerujemo, vratio samopouzdanje nakon što nije osvojio niti jedan turnir od ljeta prošle godine. U ženskoj konkurenciji odlično je igrala mlada Belgijanka Kim Clijsters koja je naprosto “pomela” s terena Pavlinu Nolu. Braniteljica naslova prvakinje U.S.Opena Venus Williams rutinski je pobijedila u prvom kolu, kao i Jennifer Capriati. U drugom krugu U.S.Opena igrat će i Sandrine Testud. Vječno talentirani i već 24-godišnji američki tenisač Jan-Michael Gambil svladao je iskusnog i uvijek neugodnog Francuza Cedrica Piolina u tri seta. I mladi Švicarac Roger Federer, koji je izbacio Samprasa s posljednjeg Wimbledona, igrat će u drugom kolu. Trećeg dana natjecanja na Otvorenom prvenstvu Sjedinjenih Država igrat će nekoliko tenisača i tenisačica kojima će to biti prvi nastup na ovogodišnjem turniru. Goran Ivanišević će igrati protiv mladog i prilično neiskusnog Huga Armanda, američkog tenisača. Goranu je ovo 13-ti nastup na US Openu, a najveći je uspjeh postigao stigavši do polufinala 1996.godine. Hugo Armando ima 23 godine, do sada je samo jednom igrao na ovom Grand Slam turniru i to prošle godine kada je ispao u prvom kolu. Ljubitelji tenisa u Sjedinjenim Državama s velikim interesom očekuju i susret Ivan Ljubičić – Marat Safin, koji brani naslov prvaka. Sportski komentatori upozoravaju na Ivanov odličan servis i dobru linijsku igru, kao i nekoliko dobrih mečeva koje je odigrao u posljednjih mjesec dana. Isto tako, pitaju se – zar su svi Hrvati tako visoki kao Ljubičić i Ivanišević? Pošto od ostalih Hrvata američki ljubitelji sporta najbolje poznaju Tonija Kukoča, Dinu Radju, Žana Tabaka...ispast će da su Ljubičić i Ivanišević još i niski! Na terene će danas i Iva Majoli i Silvija Talaja koje su odlično odigrale svoje susrete u prvom krugu natjecanja. Majolijeva se sastaje s njemačkom tenisačicom Barbarom Rittner, dok Talaja igra protiv Čehinje Daje Bedanove. Danas ćemo još moći gledati i Martinu Hingis, zatim igrat će Lindsay Davenport, Monika Seleš, Justine Henin i Serena Williams. Kod muškaraca treba izdvojiti prvi nastup Gustava Kuertena koji igra protiv Čeha Daniela Vaceka. To je, inače, skupina u kojoj igra i Ivanišević. Patrick Rafter igra svoj drugi meč na turniru, a Carlos Moya i Thomas Enqvist prvi.